‘Herhaalde plundering’ dalk rede dat kragtorings meegeeDie N4 by Simon Vermooten en Solomon Mahlangu is gesluit nadat kragtorings op die snelweg geval het. (Foto: Pro Med EMS) Die herhaalde plundering en beskadiging van kragtorings langs die N4 in Pretoria was moontlik die rede waarom verskeie kragtorings Sondagaand tydens ŉ storm meegegee en op die snelweg geval het. Cilliers Brink, Tshwane se burgemeester, was Maandag op die toneel waar hoogspanningskabels regoor die snelweg lê. Die pad is steeds by die Simon Vermooten- en Solomon Mahlangu-afrit vir verkeer gesluit terwyl groot gedeeltes van Pretoria-Oos en Mamelodi nog sonder krag sit. Volgens Brink het raadslede hom ingelig dat daar al verskeie kere met van dié strukture gepeuter is. “Daar was oor ŉ tydperk verskeie pogings om die staal te steel wat deel van hierdie kragtorings se struktuur vorm. Daar is ŉ moontlikheid dat dít gisteraand weer hier gebeur het,” het Brink in ŉ video op Twitter gesê. Foto’s wat intussen op sosiale media gedeel is, wys groot gapings aan die struktuur waar staal vermoedelik afgebreek en gesteel is. Dit kon die stabiliteit van die struktuur uiteraard in gedrang bring. In ŉ plasing wat in Oktober verlede jaar op Twitter gedeel is, waarsku die gebruiker die Tshwane-metro dat hierdie einste struktuur langs die N4 by Solomon Mahlangu beskadig is en moontlik ineen gaan stort. Dit is nie duidelik of enige herstelwerk daarna gedoen is nie. @CityTshwane the integrity of your line is compromised. The tower is at N4 offramp (east bound) to Solomon Mahlangu.This line will collapse on N4 since the members are stolen. Furthermore, 2 lines connecting Blyde have their cables exposed & 1 stolen at same point as previously. pic.twitter.com/Ua4TDLz99O — Martin (@9iceFacts) October 8, 2022 Brink het egter Maandag aangedui dat herstelwerk al verskeie kere gedoen is, hoewel dit booswigte nie gekeer het om weer skade aan te rig nie. “As jy na die struktuur kyk, kan jy duidelik sien waar herstelwerk al gedoen is. Daar is egter ŉ sterk moontlikheid dat hierdie voorval [Sondagaand] veroorsaak is deur misdadige vandalisme. “Die omvang van die probleem is enorm. Ons kan in dié stadium geen beloftes maak nie, behalwe dat ons lede van die publiek op hoogte sal hou van die assessering en herstelwerk. Die Stad doen alles in sy vermoë om te kyk wat gedoen kan word – waaronder gesprekke met Eskom.” [WATCH] Several pylons collapsed last night causing serious damage and power outages affecting large parts of Pretoria East including Mamelodi. pic.twitter.com/rqiEXLg6yc — Mayor Cilliers Brink (@tshwane_mayor) April 10, 2023